Eigil Andersen (SF), 2010-04-06:
I SF går vi ind for, at den enkelte person stadig skal have ret til at vælge efterlønnen.
Der skal altså ikke ske nogen forringelser, den enkelte person skal bevare sine rettigheder.
Det er meget, meget vigtigt.
Det skyldes især, at mange er nedslidte efter mange års hårdt arbejde.
En undersøgelse fra Aalborg Universitetscenter viser, at 60 pct. af efterlønsmodtagerne har et dårligt helbred, men de er på den anden side ikke syge nok til, at de kan få førtidspension, hvilket er vanvittig svært at få i dagens Danmark.
Det er i øvrigt meget vigtigt at være opmærksom på, at arbejdsområder med stor nedslidning har den allerstørste procentdel af lønmodtagere, der går på efterløn.
Det er sådan, at omkring 60 pct. af medlemmerne mellem 60 og 65 år i 3F, Træ-Industri-Byg og FOA går på efterløn.
Det er områder med meget alvorlige arbejdsbelastninger og stor nedslidning, og derfor er der så mange, der går på efterløn. Vender vi blikket hen på et andet arbejdsområde, akademikerne, er det kun 20 pct. af akademikerne, der går på efterløn.
Det siger selvfølgelig, at akademikerne har et langt bedre arbejdsmiljø.
De har i øvrigt også de bedste lønninger.
Og jeg kan da ikke undgå at lægge mærke til, at alle tre medlemmer af Liberal Alliance, som er til stede her i dag – folketingsgruppen er fuldtallig – er akademikere.
Det er selvfølgelig fuldstændig urimeligt, at det skulle ende sådan, og det ender det da heldigvis heller ikke med.
Ved siden af det med nedslidning vil jeg gerne nævne, at af dem, der går på efterløn, er der 40 pct., som er arbejdsløse.
Hvis ikke de vælger efterlønnen, havner de på kontanthjælp, eller de havner på ingenting, hvis ikke de har ret til kontanthjælp, altså hvis de bor i ejerbolig eller har en ægtefælle, der har en indtægt.
Det ville altså føre til, at mange mennesker, hvis efterlønnen blev fjernet, blev nødt til at gå fra hus og hjem, og det er det, som efterlønsdræberpartiet, Liberal Alliance, vil opnå med det her forslag.
Og hvorfor i alverden er det dog så vigtigt for Liberal Alliance at opnå flere tvangsauktioner, flere nedbrudte mennesker og flere ødelagte familier?
Der er flere undersøgelser, der viser, som også Dansk Folkepartis ordfører var inde på, at mange gerne vil fortsætte med at arbejde, efter de er fyldt 60 år, men de synes, at arbejdstempoet er alt for højt, og her har arbejdsgiverne, som Liberal Alliance jo har et tæt samarbejde med, et meget stort ansvar.
En anden løsning er så, at man kan fortsætte med et nedsat timetal kombineret med efterløn.
Der er det sådan i dag, at det kan man godt, men modregningen i efterlønnen er meget kraftig.
For en lavtlønnet betyder det, at man kun tjener omkring 20 kr. pr. time, man arbejder, mens man så får supplerende efterløn.
Det er alt for lidt.
Den økonomiske gevinst ved at arbejde samtidig med efterlønnen og så nøjes med at få efterløn for de timer, man ikke arbejder, skal sættes op.
Det er jo noget, Liberal Alliance formentlig går stærkt ind for, nemlig at der skal være en økonomisk gulerod.
En anden model er at lade en efterlønner arbejde i f.eks. 25 timer om ugen og så supplere med et beløb, der svarer til dagpenge for resten, samtidig med at man bevarer retten til at optjene den skattefrie præmie i efterlønssystemet.
Det vil betyde, at mange flere vil fortsætte på arbejdsmarkedet delvist på et timetal, de kan leve med, og så vil de vælge det i stedet for en fuldtidsefterløn.
Dermed vil vi få mere arbejdskraft på længere sigt.
Det er en arbejdskraft, som vi ikke har brug for nu, fordi der er stor arbejdsløshed, men på længere sigt er det rigtigt nok, at vi får brug for mere arbejdskraft, og der vil det være en kæmpe fordel, at mange titusinde mennesker i Danmark efter det her system fremover så vil vælge at kombinere det at have et deltidsjob med at få en offentlig ydelse ved siden af for de resterende timer, og det vil også spare det offentlige for en masse penge.
Men denne gulerodsmetode er altså frivillig, og den forringer ikke den enkeltes rettigheder til at få efterløn, hvilket er meget vigtigt for os i SF.
Må jeg så som det sidste sige, at Danmarks økonomiske problemer derfor må løses på nogle andre måder end ved at afskaffe efterlønnen, og det er også den forudsætning, som Socialdemokratiet og SF udarbejder en økonomisk plan på baggrund af for øjeblikket.